Der går præcis 8 minutter og 48 sekunder, inden det første ord bliver sagt i den nye danske spillefilm 'Onkel'. Og når ordene kommer, er de udelukkende på sønderjysk.

Filmen handler om den 27-årige Kris, der driver landbrug med sin onkel i Tønder, som er blevet invalid efter et slagtilfælde. Et liv, hvor hendes forpligtelser over for onklen ikke står mål med drømmene om en anden fremtid.

Som noget helt usædvanligt er alle skuespillerne i filmen amatører og fra samme sønderjyske område. De taler den samme dialekt, og de taler den hele vejen igennem filmen.

Og det var væsentligt for Jette Søndergaard, der spiller filmens ene hovedrolle som niecen Kris.

- Jeg synes, det er vigtigt, at vi holder fast i vores dialekter. At det hele ikke bare bliver udvandet.

I virkelighedens verden er hun også niece til Peter Hansen Tygesen, der spiller onklen. Indspilningerne er samtidig foregået på hans egen gård i Tønder, og det gjorde optagelserne nemmere, fortæller han.

- Man var i sit eget hjem og sine egne omgivelser. Det gjorde det lettere at have med at gøre.